بلوچستان ءِ تیابدپی شھر گوادر ءَ آپ ءُ بجلی ءِ نہ بوگ ءِ سر ءَ مروچی دومی روچ ءَ گوادر میرین ڈرائیو ءَ زھرشانی نندانک برجاہ اِنت.
نندانک آل پارٹیز گوادر ءِ نیمگ ءَ بندات کنگ بیتگ، زھرشانی ءَ دگ بند کنگ بیتگ ءُ روگ ءُ آیگی مھتل اَنت.
آل پارٹیز رھشونانی گوشگ اِنت کہ تنا وھدی کیسکو واپڈا ءُ مھکمہ پبلک ھیلتھ ءِ نیمگ ءَ الکاپیں سدکی نہ بنت ءُ بجلی ءُ آپ وھد ءِ سر ءَ نہ رس اِت اَنت تنا وھد ءَ مئے زھرشانی نندانک برجاہ مان اِت.
زانگ بہ بیت چریشی ءَ دو روچ پیسر گوادر ءَ آپ ءُ بجلیانی نہ بوگ ءِ سر ءَ مھلوک برانز گپتگ ءُ سرجمیں شھر ءِ دگ بند کرتگ ءُ دگانی سر ءَ ٹائر مانداشتگ اَنت.
ھمے وڑ دو روچ پیسر زھرشانی کنوکاں ایکسپریس وے ءِ کار ھم بند کرتگ اَت ءُ چریشی ءَ مھلوک ءَ لوٹ کرتگ اَت کہ سرکار گوادر ءِ مھلوک ءَ تن ءُ تھارکی ءَ دور دنت ءُ آ باید اِد ءَ مزنیں دگ مہ کش ایت.
گوادر ءِ مھلوک ءِ لوٹ اِنت کہ گوادر ءَ آپ ءُ بجلی دلجمی ءَ پُجارینگ بہ بنت.
سرچمگ: دی بلوچستان پوسٹ